b'\n_START_ARTICLE_\nBodominj\xc3\xa4rven murhat\n_START_PARAGRAPH_\nBodominj\xc3\xa4rven murhat on Suomen rikoshistorian tunnetuimpia tapauksia. Helluntaina 5. kes\xc3\xa4kuuta 1960 espoolaisen Bodominj\xc3\xa4rven rannalla telttaretkell\xc3\xa4 olleet 15-vuotiaat Maila Irmeli Bj\xc3\xb6rklund ja Anja Tuulikki M\xc3\xa4ki sek\xc3\xa4 18-vuotias Seppo Antero Boisman surmattiin heid\xc3\xa4n nukkuessaan teltassaan murskaamalla heid\xc3\xa4n kallonsa ly\xc3\xb6m\xc3\xa4ll\xc3\xa4 todenn\xc3\xa4k\xc3\xb6isesti isolla kivell\xc3\xa4. Seurueeseen kuulunut nelj\xc3\xa4s nuori, silloin 18-vuotias Nils Wilhelm Gustafsson l\xc3\xb6ytyi teltan p\xc3\xa4\xc3\xa4lt\xc3\xa4 pahoin loukkaantuneena. Surmateot j\xc3\xa4iv\xc3\xa4t tuolloin selvitt\xc3\xa4m\xc3\xa4tt\xc3\xa4 laajasta tutkinnasta huolimatta, ja surmaajasta esitettiin useita erilaisia teorioita. Henkiin j\xc3\xa4\xc3\xa4nyt Gustafsson pid\xc3\xa4tettiin ep\xc3\xa4iltyn\xc3\xa4 murhista vuonna 2004, mutta h\xc3\xa4n sai vapauttavan tuomion seuraavana vuonna. Bodominj\xc3\xa4rven murhien tekij\xc3\xa4\xc3\xa4 ei ole saatu selville.\n_START_SECTION_\nTapahtumien kulku\n_START_PARAGRAPH_\nAmmattikoulussa opiskelleet Maila Irmeli Bj\xc3\xb6rklund ja Anja Tuulikki M\xc3\xa4ki sek\xc3\xa4 valimo-oppilaat Nils Wilhelm Gustafsson ja Seppo Antero Boisman l\xc3\xa4htiv\xc3\xa4t lauantaina 4. kes\xc3\xa4kuuta 1960 poikien moottoripy\xc3\xb6rill\xc3\xa4 telttaretkelle Espoon H\xc3\xb6gn\xc3\xa4siin Bodominj\xc3\xa4rven etel\xc3\xa4rannalle, l\xc3\xa4helle Oittaan kartanon maita. He pystyttiv\xc3\xa4t telttansa alkuillasta paikallisen uimarannan l\xc3\xa4hell\xc3\xa4 sijainneeseen niemeen. Nuoret viettiv\xc3\xa4t iltaa ja k\xc3\xa4viv\xc3\xa4t puoleny\xc3\xb6n maissa nukkumaan, mutta her\xc3\xa4siv\xc3\xa4t ilmeisesti uudelleen parin tunnin unen j\xc3\xa4lkeen. Pojat k\xc3\xa4viv\xc3\xa4t tuolloin onkimassa, mink\xc3\xa4 j\xc3\xa4lkeen k\xc3\xa4ytiin uudelleen lep\xc3\xa4\xc3\xa4m\xc3\xa4\xc3\xa4n._NEWLINE_Murhaaja iski mit\xc3\xa4 ilmeisimmin helluntaip\xc3\xa4iv\xc3\xa4n\xc3\xa4 varhain aamulla uhrien nukkuessa. Kaikki nelj\xc3\xa4 saivat p\xc3\xa4\xc3\xa4n seudulle tylppi\xc3\xa4 iskuvammoja. Lis\xc3\xa4ksi Boismania ja Bj\xc3\xb6rklundia puukotettiin, j\xc3\xa4lkimm\xc3\xa4ist\xc3\xa4 yli kymmenen kertaa. Sek\xc3\xa4 Boismanin, Bj\xc3\xb6rklundin ett\xc3\xa4 M\xc3\xa4en ensisijaisena kuolinsyyn\xc3\xa4 pidet\xc3\xa4\xc3\xa4n kallonmurtumaa ja sen seurauksena syntynytt\xc3\xa4 aivojen ruhjevammaa. Gustafssonilla, ainoalla henkiin j\xc3\xa4\xc3\xa4neell\xc3\xa4, oli mm. useita murtumia p\xc3\xa4\xc3\xa4n alueella. H\xc3\xa4nt\xc3\xa4 oli ly\xc3\xb6ty ilmeisesti kivell\xc3\xa4 leukaan ja takaraivoon. H\xc3\xa4nell\xc3\xa4kin ep\xc3\xa4iltiin aivovammaa. Gustafsson oli viikkoja sairaalassa ja toipui._NEWLINE_Uhrit ja romahtanut teltta l\xc3\xb6ydettiin leiripaikalta sunnuntaina aamup\xc3\xa4iv\xc3\xa4ll\xc3\xa4, kun niemeen alkoi taas saapua uimareita. Puolitajuton Gustafsson vietiin sairaalaan, ja paikalle saapui tilanteen vakavuuden selvitty\xc3\xa4 runsaasti poliiseja ja kalustoa. Viel\xc3\xa4 samana p\xc3\xa4iv\xc3\xa4n\xc3\xa4 j\xc3\xa4rjestettiin tekij\xc3\xb6iden tavoittamiseksi alueen teill\xc3\xa4 useita ratsioita sek\xc3\xa4 ymp\xc3\xa4rist\xc3\xb6ss\xc3\xa4 Suomen kaikkien aikojen suurin maastoharavointi, jonka tuloksena Espoon metsist\xc3\xa4 l\xc3\xb6ydettiin 88 etsint\xc3\xa4kuulutettua. Murhaajaa ei silti saatu kiinni._NEWLINE_Uhreilta oli viety tavaroita, mm. lompakot ja joitakin vaatteita. Osa vaatteista ja Nils Gustafssonin keng\xc3\xa4t l\xc3\xb6ytyiv\xc3\xa4t puolen kilometrin p\xc3\xa4\xc3\xa4st\xc3\xa4 kivenkolosta. Muita kadonneita tavaroita, mm. Seppo Boismanin nahkatakkia, ei l\xc3\xb6ydetty etsinn\xc3\xb6iss\xc3\xa4.\n_START_SECTION_\nTutkimuksia ja ep\xc3\xa4iltyj\xc3\xa4\n_START_PARAGRAPH_\nMurha-asetta ei l\xc3\xb6ydetty telttapaikalta. Uhreilta katosi my\xc3\xb6s runsaasti tavaroita, joiden olinpaikka on j\xc3\xa4\xc3\xa4nyt t\xc3\xa4h\xc3\xa4n p\xc3\xa4iv\xc3\xa4\xc3\xa4n saakka ep\xc3\xa4selv\xc3\xa4ksi. N\xc3\xa4iden tiimoilta ei l\xc3\xb6ytynyt johtolankoja. Gustafsson kertoi, ettei muistanut y\xc3\xb6n tapahtumista nukkumaanmenon j\xc3\xa4lkeen k\xc3\xa4yt\xc3\xa4nn\xc3\xb6ss\xc3\xa4 mit\xc3\xa4\xc3\xa4n. Aamuy\xc3\xb6ll\xc3\xa4 lahden vastarannalla ty\xc3\xb6ss\xc3\xa4\xc3\xa4n ollut karjakko ja niemelle tulleet kaksi lintuharrastajapoikaa olivat n\xc3\xa4hneet liikett\xc3\xa4 niemess\xc3\xa4, mutta havainnot olivat kaukaa. 14-vuotias onkijapoika, Olavi Kivilahti, oli n\xc3\xa4hnyt vaaleapuseroisen vaalean miehen menev\xc3\xa4n ohitse noin 50 metrin p\xc3\xa4\xc3\xa4st\xc3\xa4, mutta h\xc3\xa4n oli likin\xc3\xa4k\xc3\xb6inen._NEWLINE_Bodominj\xc3\xa4rven seudulla liikkuneista saatiin runsaasti silminn\xc3\xa4kij\xc3\xb6iden havaintoja. Vaaleasta miehest\xc3\xa4 saatiin hein\xc3\xa4kuun loppuun menness\xc3\xa4 noin 50 ilmoitusta. Ilmoitusten johdosta ei kuitenkaan suoritettu yht\xc3\xa4\xc3\xa4n pid\xc3\xa4tyst\xc3\xa4._NEWLINE_Kun verity\xc3\xb6st\xc3\xa4 kului aikaa eik\xc3\xa4 tekij\xc3\xa4\xc3\xa4 l\xc3\xb6ytynyt, poliisi k\xc3\xa4ytti my\xc3\xb6s ep\xc3\xa4tavallisia metodeja t\xc3\xa4m\xc3\xa4n etsimiseksi. Gustafsson hypnotisoitiin hein\xc3\xa4kuun 2\xe2\x80\x935 p\xc3\xa4ivin\xc3\xa4 1960 ja murhapaikan l\xc3\xa4hell\xc3\xa4 varhain helluntaiaamuna liikkuneen miehen n\xc3\xa4hnyt kalastajapoika hypnotisoitiin viimeisen kerran kuuden vuoden kuluttua murhista. Heid\xc3\xa4n hypnoosissa antamiensa kuvausten perusteella tehtiin yksityiskohtaisiakin piirroksia ep\xc3\xa4illyst\xc3\xa4, mutta l\xc3\xa4pimurtoja ei saatu aikaan. Gustafsson kuvasi hypnoosissa miehen, joka leikkasi telttaan rei\xc3\xa4n ja hakkasi heit\xc3\xa4 puukolla ja rautaputkeksi oletetulla esineell\xc3\xa4._NEWLINE_Tuntomerkit olivat: ik\xc3\xa4 noin 20\xe2\x80\x9330 vuotta, ei nuori eik\xc3\xa4 vanha, pituus noin 173\xe2\x80\x93174\xc2\xa0cm, vartalo: tavallinen, tukevampi kuin Gustafsson itse, kasvot: py\xc3\xb6re\xc3\xa4hk\xc3\xb6t, tukka: vaalea, pitk\xc3\xa4 ja taaksep\xc3\xa4in kammattu, korvat: tavalliset, ei ulkonevat, korvanlehti py\xc3\xb6re\xc3\xa4hk\xc3\xb6, otsa: korkeahko ryppyinen ep\xc3\xa4tasaisesti, ryppyj\xc3\xa4 vaakasuorassa, my\xc3\xb6s nen\xc3\xa4n p\xc3\xa4\xc3\xa4ll\xc3\xa4, silm\xc3\xa4t: suuret, v\xc3\xa4rist\xc3\xa4 ei tietoa, nen\xc3\xa4: suora joka puolelta, ei pitk\xc3\xa4 eik\xc3\xa4 lyhyt, kulmakarvat: tavalliset vaaleat, huulet: paksuhkot, leuka: voimakas, poskiluut: hieman ulkonevat, kaula: lyhyt, hampaat: valkoiset, ei tietoa, onko poissa, k\xc3\xa4det: paksut ja isot sormet, iho: posket punaiset, erikoistuntomerkkein\xc3\xa4: finnej\xc3\xa4 otsassa ja poskissa, vaatetus: paksukankainen ruudullinen tumma pusero, jossa pienet mustat napit ja pusero napitettu yl\xc3\xb6s asti; puserossa montaa v\xc3\xa4ri\xc3\xa4, ainakin mustaa ja vihre\xc3\xa4\xc3\xa4 \xe2\x80\x93 ja   p\xc3\xa4\xc3\xa4llely\xc3\xb6dyt rintataskut._NEWLINE_Murhatutkinta eli pitk\xc3\xa4\xc3\xa4n hiljaiseloa. Vuosien mittaan Bodominj\xc3\xa4rven murhista k\xc3\xa4ydyss\xc3\xa4 yleisess\xc3\xa4 keskustelussa pysyi muutama kestoep\xc3\xa4ilty.\n_START_SECTION_\nPauli Luoma\n_START_PARAGRAPH_\nAluksi poliisi etsi muun muassa uhreille kuuluneen n\xc3\xa4k\xc3\xb6ist\xc3\xa4 kassia kantanutta, alueella n\xc3\xa4hty\xc3\xa4 mustapartaista polkupy\xc3\xb6r\xc3\xa4ntaluttajaa sek\xc3\xa4 Klapinkyl\xc3\xa4ss\xc3\xa4 mets\xc3\xa4st\xc3\xa4 ilmestynytt\xc3\xa4 veripaitaista miest\xc3\xa4. Mies paljastui nopeasti. H\xc3\xa4n oli ty\xc3\xb6laitoskarkuri Pauli Kustaa Luoma, jolla kuitenkin oli alibi murhay\xc3\xb6lle. H\xc3\xa4n oli ollut tekojen aikaan Otaniemess\xc3\xa4.\n_START_SECTION_\nPentti Soininen (n. 1945\xe2\x80\x931969)\n_START_PARAGRAPH_\nUseista omaisuus- ja v\xc3\xa4kivaltarikoksista tuomittu laitosmies Pentti Soininen tunnusti 1960-luvun lopulla 24-vuotiaana ollessaan Kuopion l\xc3\xa4\xc3\xa4ninvankilassa tehneens\xc3\xa4 Bodominj\xc3\xa4rven veriteot. H\xc3\xa4n oleskelikin 15-vuotiaana murhay\xc3\xb6n\xc3\xa4 l\xc3\xa4hell\xc3\xa4 Bodomia ollessaan karkuteill\xc3\xa4 koulukodista. Poliisi kuulusteli h\xc3\xa4nt\xc3\xa4, mutta h\xc3\xa4nen tunnustuksilleen ei annettu juurikaan painoarvoa. Luonteeltaan Soininen oli psykopaatti, joka saattoi toimia k\xc3\xa4sitt\xc3\xa4m\xc3\xa4tt\xc3\xb6m\xc3\xa4n arvoituksellisesti, varsinkin alkoholin ja l\xc3\xa4\xc3\xa4kkeiden vaikutuksen alaisena. Soinisen pitk\xc3\xa4 rikosrekisteri sis\xc3\xa4lsi varkauksia, pahoinpitelyj\xc3\xa4 ja ry\xc3\xb6st\xc3\xb6j\xc3\xa4. Soininen hirtt\xc3\xa4ytyi Toijalan asemalla vankikuljetuksen tauolla 1969.\n_START_SECTION_\nValdemar Gyllstr\xc3\xb6m (1909\xe2\x80\x931969)\n_START_PARAGRAPH_\nYksi murhien kestoep\xc3\xa4illyist\xc3\xa4 oli Oittaalla kioskia pit\xc3\xa4nyt Karl Valdemar Gyllstr\xc3\xb6m. H\xc3\xa4nen tiedettiin inhonneen telttailijoita ja k\xc3\xa4ytt\xc3\xa4ytyneen aggressiivisesti. "Kioskimiehen\xc3\xa4" tunnettu Gyllstr\xc3\xb6m hukkui tai hukuttautui Bodominj\xc3\xa4rveen vuonna 1969, ja h\xc3\xa4nen kerrotaan tunnustaneen murhat juovusp\xc3\xa4iss\xc3\xa4\xc3\xa4n naapurilleen ennen kuolemaansa sanoen: "Min\xc3\xa4 ne tapoin". Gyllstr\xc3\xb6min on kerrottu mm. t\xc3\xa4ytt\xc3\xa4neen kotipihansa kaivon muutama p\xc3\xa4iv\xc3\xa4 murhien j\xc3\xa4lkeen ja siksi Gyllstr\xc3\xb6min talo ja pihamaa tutkittiin perin pohjin. Mit\xc3\xa4\xc3\xa4n raskauttavaa ei kuitenkaan l\xc3\xb6ytynyt. Toisaalta on mahdollista, ett\xc3\xa4 ry\xc3\xb6stetyt tavarat oli kaikki h\xc3\xa4vitetty. Muun muassa kioskimiehen v\xc3\xa4vyn on kerrottu olleen varma, ett\xc3\xa4 murha-ase on t\xc3\xa4ytetyss\xc3\xa4 kaivossa. Poliisin mukaan kioskinpit\xc3\xa4j\xc3\xa4ll\xc3\xa4 oli murhay\xc3\xb6lle alibi, jonka oli antanut Gyllstr\xc3\xb6min vaimo. Vaimo oli kertonut valvoneensa koko y\xc3\xb6n, eik\xc3\xa4 mies ollut h\xc3\xa4nen mukaansa poistunut kotoaan. Alibin antanut vaimo kertoi kuitenkin ennen kuolemaansa, ett\xc3\xa4 mies oli uhannut tappaa h\xc3\xa4net, jos h\xc3\xa4n kertoo totuuden. _NEWLINE_Espoolainen kunnallispoliitikko\xc2\xa0Ulf Johansson julkaisi vuonna 2016 kirjan Legenden om Bodom: \xc3\x85rhundradets mordmysterium, jossa h\xc3\xa4n v\xc3\xa4itt\xc3\xa4\xc3\xa4 paikallisten tienneen kioskinpit\xc3\xa4j\xc3\xa4n olleen murhaaja.\n_START_SECTION_\nHans Assmann (1923\xe2\x80\x931998)\n_START_PARAGRAPH_\nEniten ep\xc3\xa4ilyksi\xc3\xa4 on kohdistunut KGB:n vakoojanakin pidettyyn saksalaissyntyiseen Hans Assmanniin, joka 6. kes\xc3\xa4kuuta 1960 tuotiin Helsingin kirurgiseen sairaalaan hyvin erikoisesti k\xc3\xa4ytt\xc3\xa4ytyv\xc3\xa4n\xc3\xa4. Ihmetyst\xc3\xa4 her\xc3\xa4tti my\xc3\xb6s potilaan ep\xc3\xa4siisti olemus, muun muassa mustat kynnenaluset ja t\xc3\xa4ynn\xc3\xa4 punaisia tahroja olleet vaatteet. Assmann valehteli sairaalahenkil\xc3\xb6kunnalle syyn nuhruiseen olemukseensa, mutta asuintietojaan h\xc3\xa4n ei valehdellut. H\xc3\xa4n my\xc3\xb6s teeskenteli tajutonta ja oli aggressiivinen ja hermostunut. Assmann muistutti vaatetusta my\xc3\xb6ten kuvausta vaaleasta miehest\xc3\xa4. Kun uutisissa kerrottiin etsint\xc3\xa4kuulutetun tuntomerkkej\xc3\xa4, Assman leikkautti vaaleat hiuksensa lyhyeksi. Assmann asui viiden kilometrin p\xc3\xa4\xc3\xa4ss\xc3\xa4 Espoon Bodomista, josta oli vain lyhyt matka Bodominj\xc3\xa4rven rantaan._NEWLINE_H\xc3\xa4nen mahdollista syyllisyytt\xc3\xa4\xc3\xa4n piti esill\xc3\xa4 erityisesti Kirurgisen sairaalan tuolloinen amanuenssi, my\xc3\xb6hempi l\xc3\xa4\xc3\xa4ketieteen professori Jorma Palo, joka hoiti kyseisen\xc3\xa4 aikana sairaalassa Assmannia. H\xc3\xa4n oli vakuuttunut Assmannin syyllisyydest\xc3\xa4, kuten my\xc3\xb6s muu sairaalan henkil\xc3\xb6kunta. Poliisi k\xc3\xa4vi tapaamassa Assmannia vain pikaisesti, eik\xc3\xa4 halunnut kuulustella l\xc3\xa4\xc3\xa4k\xc3\xa4reit\xc3\xa4, eik\xc3\xa4 ottanut Assmannin punatahraisia vaatteita tutkittavaksi. Palo kirjoitti murhista ja Assmannista kolme kirjaa. Entinen rikoskomisario Matti Paloaro yhdisti Assmannin my\xc3\xb6s viiteen muuhun murhaan, mm. Kyllikki Saaren surmaan ja jopa ministeri Penna Tervon kuolemaan._NEWLINE_Assmann sopi mainiosti Nils Gustafssonin ja Olavi Kivilahden hypnoosissa my\xc3\xb6hemmin antamiin murhaajan tuntomerkkeihin. _NEWLINE_Poliisin mukaan Assmannilla oli kuitenkin t\xc3\xa4ydellinen alibi, jota arkaluontoisuudensa vuoksi ei ollut annettu julkisuuteen. Keskusrikospoliisin Assmannia koskevat asiakirjat tulivat julkisiksi vuonna 2005. Poliisin mukaan Assmann oli ollut surmay\xc3\xb6n naisyst\xc3\xa4v\xc3\xa4ns\xc3\xa4 alivuokralaisasunnossa ja t\xc3\xa4m\xc3\xa4n vuokrais\xc3\xa4nt\xc3\xa4 ja -em\xc3\xa4nt\xc3\xa4 n\xc3\xa4kiv\xc3\xa4t h\xc3\xa4net aamiaisp\xc3\xb6yd\xc3\xa4ss\xc3\xa4. Asiakirjat vahvistavat, ett\xc3\xa4 Hans Assmann, tuolloin 36, y\xc3\xb6pyi surmay\xc3\xb6n naisyst\xc3\xa4v\xc3\xa4ns\xc3\xa4 kanssa naisyst\xc3\xa4v\xc3\xa4n sisaren ja t\xc3\xa4m\xc3\xa4n miehen asunnossa Helsingiss\xc3\xa4. Assmannilla oli ollut t\xc3\xa4m\xc3\xa4 avioliiton ulkopuolinen suhde jo vuosia. Assman nukkui 33-vuotiaan naisyst\xc3\xa4v\xc3\xa4ns\xc3\xa4 kanssa samassa vuoteessa. Ovi toisen pariskunnan huoneeseen oli koko y\xc3\xb6n auki eik\xc3\xa4 Assmann paikalla olleiden mukaan voinut poistua huomaamatta. Sisarenmies her\xc3\xa4si aamuvirkkuna jo kello 6 ja Assmann her\xc3\xa4tettiin kahville kello 9. Surmat oli tuolloin jo tehty, ja ensimm\xc3\xa4iset ohikulkijat olivat n\xc3\xa4hneet kaadetun teltan. Vuokrais\xc3\xa4nt\xc3\xa4pari oli naisyst\xc3\xa4v\xc3\xa4n sisar ja t\xc3\xa4m\xc3\xa4n mies, joten he olivat Assmannin l\xc3\xa4hipiiri\xc3\xa4. Poliisin mukaan Jorma Palon sairaalassa havaitsemat punaiset j\xc3\xa4ljet Assmannin vaatetuksessa sek\xc3\xa4 sekava k\xc3\xa4yt\xc3\xb6s johtuivat siit\xc3\xa4, ett\xc3\xa4 Assmann oli ollut maalaamassa punaisella maalilla ja juopotellut ty\xc3\xb6maallaan. H\xc3\xa4nell\xc3\xa4 oli lis\xc3\xa4ksi jonkinlaisen tulehduksen aiheuttamia vatsavaivoja. Jorma Palo ep\xc3\xa4ili Assmannin olleen KGB:n agentti ja, ett\xc3\xa4 h\xc3\xa4nt\xc3\xa4 suojeltiin ulkopoliittisista syist\xc3\xa4. Poliisi on julkisuudessa v\xc3\xa4itt\xc3\xa4nyt Jorma Palon kirjoja fiktioksi eli mielikuvituksen tuotteeksi.\n_START_SECTION_\nKaksi onkijaa\n_START_PARAGRAPH_\nTuntemattomiksi j\xc3\xa4iv\xc3\xa4t Bodominj\xc3\xa4rvell\xc3\xa4 murhay\xc3\xb6n\xc3\xa4 onkineet kaksi nuorehkoa miest\xc3\xa4. Miehet eiv\xc3\xa4t koskaan ilmoittautuneet poliisille useista pyynn\xc3\xb6ist\xc3\xa4 huolimatta. Outoa oli my\xc3\xb6s se, ett\xc3\xa4 miehet j\xc3\xa4ttiv\xc3\xa4t onkimansa ahvenet rantakiville.\n_START_SECTION_\nNils Gustafsson\n_START_PARAGRAPH_\nTelttaretkelt\xc3\xa4 ainoana eloonj\xc3\xa4\xc3\xa4nyt Nils Gustafsson pid\xc3\xa4tettiin yll\xc3\xa4tt\xc3\xa4en ep\xc3\xa4iltyn\xc3\xa4 murhista 44 vuoden kuluttua, vuonna 2004. Tutkimukset ja oikeudenk\xc3\xa4ynti saivat paljon huomiota tiedotusv\xc3\xa4lineiss\xc3\xa4. Nils Gustafsson sai vapauttavan tuomion k\xc3\xa4r\xc3\xa4j\xc3\xa4oikeudessa seuraavana vuonna. Syytt\xc3\xa4j\xc3\xa4t eiv\xc3\xa4t valittaneet tuomiosta hovioikeuteen, joten k\xc3\xa4r\xc3\xa4j\xc3\xa4oikeuden p\xc3\xa4\xc3\xa4t\xc3\xb6s sai lainvoiman.\n_START_SECTION_\nTapahtumat vuosina 2004\xe2\x80\x932005\n_START_PARAGRAPH_\nMaaliskuun lopulla 2004 poliisi yll\xc3\xa4tt\xc3\xa4en pid\xc3\xa4tti ainoan hy\xc3\xb6kk\xc3\xa4yksest\xc3\xa4 selvinneen, nyt jo el\xc3\xa4kel\xc3\xa4iseksi varttuneen Nils Gustafssonin ep\xc3\xa4iltyn\xc3\xa4 Bodominj\xc3\xa4rven murhista. 2. huhtikuuta 2004 Espoon k\xc3\xa4r\xc3\xa4j\xc3\xa4oikeus m\xc3\xa4\xc3\xa4r\xc3\xa4si Gustafssonin vangittavaksi ep\xc3\xa4iltyn\xc3\xa4 kolmesta murhasta. Seuraavana p\xc3\xa4iv\xc3\xa4n\xc3\xa4 lehdist\xc3\xb6 kertoi vangitun nimen._NEWLINE_Keskusrikospoliisi ilmoitti lokakuussa 2004, ett\xc3\xa4 teltasta otettujen verin\xc3\xa4ytteiden analyysi tukee niit\xc3\xa4 tietoja, joita poliisilla on ep\xc3\xa4illyn, Nils Gustafssonin osuudesta murhaan. Vangitsemisen aikoihin poliisi kertoi my\xc3\xb6s, ett\xc3\xa4 nykyisin tunnettu DNA-tekniikka, jota ei viel\xc3\xa4 vuonna 1960 ollut k\xc3\xa4ytett\xc3\xa4viss\xc3\xa4, oli tuonut esiin merkitt\xc3\xa4vi\xc3\xa4 uusia seikkoja asiassa. Seuranneessa oikeusk\xc3\xa4sittelyss\xc3\xa4 ei kuitenkaan veri- tai DNA-n\xc3\xa4ytteist\xc3\xa4 saatu mit\xc3\xa4\xc3\xa4n oleellista uutta n\xc3\xa4ytt\xc3\xb6\xc3\xa4 sen enemp\xc3\xa4\xc3\xa4 Gustafssonin puolesta kuin h\xc3\xa4nt\xc3\xa4 vastaankaan._NEWLINE_Gustafssonin kanta on johdonmukaisesti aina tapahtumista l\xc3\xa4htien ollut, ettei h\xc3\xa4nell\xc3\xa4 ole mit\xc3\xa4\xc3\xa4n muistikuvia niist\xc3\xa4. H\xc3\xa4nen n\xc3\xa4kemyksens\xc3\xa4 mukaan h\xc3\xa4neen kohdistunut pahoinpitely aiheutti aivovaurion, josta seurasi muistinmenetys. Kysymys siit\xc3\xa4, oliko Gustafssonin kalloon todellakin kohdistunut riitt\xc3\xa4v\xc3\xa4n voimakasta iskua aiheuttamaan muistinmenetyksen, oli keskeisesti esill\xc3\xa4 oikeudessa. Syytt\xc3\xa4j\xc3\xa4t pyrkiv\xc3\xa4t v\xc3\xa4h\xc3\xa4ttelem\xc3\xa4\xc3\xa4n Gustafssonille aiheutuneita vaurioita ja v\xc3\xa4ittiv\xc3\xa4t h\xc3\xa4nen liioitelleen vammojaan.\n_START_SECTION_\nSyytt\xc3\xa4j\xc3\xa4puolen n\xc3\xa4kemyksi\xc3\xa4\n_START_PARAGRAPH_\nSyytt\xc3\xa4jien mukaan Seppo Boisman ja Nils Gustafsson olivat alkoholia nautittuaan riitautuneet. Lis\xc3\xa4ksi syytt\xc3\xa4j\xc3\xa4t v\xc3\xa4ittiv\xc3\xa4t, ett\xc3\xa4 Irmeli Bj\xc3\xb6rklund olisi torjunut Gustafssonin seksuaalisen l\xc3\xa4hentely-yrityksen, mink\xc3\xa4 seurauksena Gustafsson olisi suuttunut menett\xc3\xa4en t\xc3\xa4ysin itsehillint\xc3\xa4ns\xc3\xa4. V\xc3\xa4ite on yhteydess\xc3\xa4 siihen, ett\xc3\xa4 Bj\xc3\xb6rklundin ruumista oli ly\xc3\xb6ty l\xc3\xa4\xc3\xa4k\xc3\xa4rintodistusten mukaan viisitoista kertaa \xe2\x80\x93 oletettavasti puukolla.\n_START_SECTION_\nK\xc3\xa4sittely Espoon k\xc3\xa4r\xc3\xa4j\xc3\xa4oikeudessa ja tuomio\n_START_PARAGRAPH_\nEspoon k\xc3\xa4r\xc3\xa4j\xc3\xa4oikeudessa 8. kes\xc3\xa4kuuta 2005 vireille tulleessa ja 4. elokuuta 2005 alkaneessa oikeudenk\xc3\xa4ynniss\xc3\xa4 syytt\xc3\xa4j\xc3\xa4t vaativat Gustafssonille elinkautista vankeusrangaistusta kolmesta murhasta. Gustafsson kiisti syytteen ja vaati sen hylk\xc3\xa4\xc3\xa4mist\xc3\xa4._NEWLINE_K\xc3\xa4r\xc3\xa4j\xc3\xa4oikeuden puheenjohtajana toimi laamanni Heikki Mikkola, toinen lainoppinut j\xc3\xa4sen oli k\xc3\xa4r\xc3\xa4j\xc3\xa4tuomari Juha Lehto ja lis\xc3\xa4ksi kokoonpanossa oli nelj\xc3\xa4 lautamiesj\xc3\xa4sent\xc3\xa4. K\xc3\xa4r\xc3\xa4j\xc3\xa4oikeus toimi siis jutun merkityksellisyyteen n\xc3\xa4hden luonnollisessa maksimikokoonpanossa. Syytt\xc3\xa4jin\xc3\xa4 jutussa toimivat johtava kihlakunnansyytt\xc3\xa4j\xc3\xa4 Tom Ifstr\xc3\xb6m ja kihlakunnansyytt\xc3\xa4j\xc3\xa4 Heli Haapalehto. Gustafssonia puolustivat asianajajat Riitta Leppiniemi ja Heikki Uotila. Jutussa oli yksitoista asianomistajaa, joista kuusi yhtyi syytteeseen ja vaati Gustafssonille rangaistusta. Asianomistajien avustajana oli asianajaja Heikki Lampela._NEWLINE_Oikeudenk\xc3\xa4ynti oli mittava. Esitutkinta-aineisto oli laaja ja sis\xc3\xa4lsi kymmeni\xc3\xa4 rikoslaboratorion verenj\xc3\xa4lki- ja DNA-j\xc3\xa4lkilausuntoja. Oikeussaliin pystytettiin nuorten tapahtuman aikana k\xc3\xa4ytt\xc3\xa4m\xc3\xa4, veren tahrima teltta. Oikeus suoritti eritt\xc3\xa4in poikkeuksellisesti katselmuksen paikan p\xc3\xa4\xc3\xa4ll\xc3\xa4 maastossa, jonka ajaksi poliisi eristi alueen. Kolmea eri professoritason l\xc3\xa4\xc3\xa4k\xc3\xa4ri\xc3\xa4 kuultiin todistajina Gustafssonin saamien vammojen laadusta._NEWLINE_K\xc3\xa4r\xc3\xa4j\xc3\xa4oikeus hylk\xc3\xa4si kaikki syytteet ja muut asiassa esitetyt vaatimukset 7. lokakuuta 2005 antamallaan tuomiolla. K\xc3\xa4r\xc3\xa4j\xc3\xa4oikeuden mukaan mik\xc3\xa4\xc3\xa4n ei osoittanut, ett\xc3\xa4 Gustafsson olisi syyllistynyt tekoon. P\xc3\xa4\xc3\xa4t\xc3\xb6ksess\xc3\xa4 tyrm\xc3\xa4ttiin syytt\xc3\xa4jien esitt\xc3\xa4m\xc3\xa4 teoria Gustafssonin mustasukkaisuudesta, eik\xc3\xa4 n\xc3\xa4ytt\xc3\xb6 edes kokonaisuudessaan osoittanut h\xc3\xa4nt\xc3\xa4 syylliseksi. Lis\xc3\xa4ksi ulkopuolinen silminn\xc3\xa4kij\xc3\xa4havainto puhui ulkopuolisen tekij\xc3\xa4n puolesta._NEWLINE_Oikeusoppineet kehuivat Bodom-tuomion perusteluja ja arvelivat, ett\xc3\xa4 selke\xc3\xa4 tuomio saattaa vaikuttaa syytt\xc3\xa4j\xc3\xa4n arvioon siit\xc3\xa4, kannattaako tuomiosta valittaa hovioikeuteen. K\xc3\xa4r\xc3\xa4j\xc3\xa4oikeuden yksimielisest\xc3\xa4 p\xc3\xa4\xc3\xa4t\xc3\xb6ksest\xc3\xa4 ei valitettu, joten se tuli lainvoimaiseksi.\n_START_SECTION_\nMuuta\n_START_PARAGRAPH_\nOikeudenk\xc3\xa4ynnin alkaessa Gustafsson piti yhden harvinaisista lehdist\xc3\xb6tilaisuuksistaan. Tilaisuudessa toimittajat riepottelivat h\xc3\xa4nen logiikkansa ristiriitaa, kun h\xc3\xa4n toisaalta ilmoitti, ettei h\xc3\xa4n muista tapahtumista mit\xc3\xa4\xc3\xa4n, mutta toisaalta muistaa tapahtumista varmuudella sen, ettei h\xc3\xa4n ole surmannut kolmea retkitoveriaan. Gustafsson ei ryhtynyt selittelem\xc3\xa4\xc3\xa4n logiikkaansa, vaan tokaisi: "Olen syyt\xc3\xb6n ja sill\xc3\xa4 sipuli."_NEWLINE_Keskusrikospoliisi olisi halunnut pit\xc3\xa4\xc3\xa4 Gustafssonin vangittuna oikeudenk\xc3\xa4ynnin ajan paonvaaran vuoksi sek\xc3\xa4 tutkinnallisista syist\xc3\xa4. K\xc3\xa4r\xc3\xa4j\xc3\xa4oikeus kuitenkin hylk\xc3\xa4si keskusrikospoliisin vaatimuksen 28.\xc2\xa0toukokuuta 2004, joten Gustafssonin vapaudenmenetys kesti vain 59 p\xc3\xa4iv\xc3\xa4\xc3\xa4, eik\xc3\xa4 koko oikeudenk\xc3\xa4ynnin ajan. 28. maaliskuuta 2004 alkaneesta Gustafssonin vangitsemisesta oli tuomiota julistettaessa kulunut 524 p\xc3\xa4iv\xc3\xa4\xc3\xa4.\n_START_SECTION_\nAsian tutkijan todistuksesta\n_START_PARAGRAPH_\nEhk\xc3\xa4 eniten huomiota sai kuitenkin keskusrikospoliisin tutkijan todistus. H\xc3\xa4n tuli kuultavaksi oikeuteen todistajana ja kertoi \xe2\x80\x93 vastoin kaikkea esitutkintamateriaaliin virallisesti merkitty\xc3\xa4\xc2\xa0\xe2\x80\x93, ett\xc3\xa4 Gustafsson olisi tultuaan vangituksi ja selliosastolle menness\xc3\xa4\xc3\xa4n sanonut \xe2\x80\x9dtehty mit\xc3\xa4 tehty, viisitoista vuotta tuli\xe2\x80\x9d, mink\xc3\xa4 tutkija ilmoitti k\xc3\xa4r\xc3\xa4j\xc3\xa4oikeudessa k\xc3\xa4sitt\xc3\xa4v\xc3\xa4ns\xc3\xa4 surmatekojen tunnustukseksi._NEWLINE_Gustafssonin mukaan h\xc3\xa4n itse ei muistanut sanoneensa tutkijan v\xc3\xa4itt\xc3\xa4m\xc3\xa4ll\xc3\xa4 tavalla ja ett\xc3\xa4 jos n\xc3\xa4in on tapahtunut, kysymys on voinut olla huulenheitosta._NEWLINE_K\xc3\xa4r\xc3\xa4j\xc3\xa4oikeus kuitenkin katsoi, ett\xc3\xa4 tutkijan kertoman lausuman tarkka sis\xc3\xa4lt\xc3\xb6 ja asiayhteys j\xc3\xa4i selvitt\xc3\xa4m\xc3\xa4tt\xc3\xa4. Lis\xc3\xa4ksi oikeus lausui seuraavaa: \xe2\x80\x9dSe, ett\xc3\xa4 v\xc3\xa4itetty lausuma ei ole johtanut mihink\xc3\xa4\xc3\xa4n toimenpiteisiin osoittaa, ett\xc3\xa4 vaikka Gustafsson olisikin lausuman sanonut, se ei ole ollut mik\xc3\xa4\xc3\xa4n todellinen kannanotto syyllisyyteen ja ett\xc3\xa4 [tutkijakin] on tuolloin asian n\xc3\xa4in k\xc3\xa4sitt\xc3\xa4nyt\xe2\x80\x9d.\n_START_SECTION_\nKorvaukset vapaudenmenetyksest\xc3\xa4\n_START_PARAGRAPH_\nGustafsson haki korvausta vapaudenmenetyksen h\xc3\xa4nelle aiheuttamista k\xc3\xa4rsimyksist\xc3\xa4. Valtio olisi my\xc3\xb6ntynyt 19\xc2\xa0200 euron korvauksiin. Valtion ja Gustafssonin v\xc3\xa4lill\xc3\xa4 k\xc3\xa4ydyiss\xc3\xa4 neuvotteluissa osapuolet p\xc3\xa4\xc3\xa4siv\xc3\xa4t yksimielisyyteen 44\xc2\xa0900 euron korvauksesta._NEWLINE_Gustafssonin saama korvaus perustuu lakiin syytt\xc3\xb6m\xc3\xa4sti vangitun oikeudesta saada korvauksia valtion varoista vapauden menetyksen johdosta (Laki 31.5.1974/422). Lain perusteella maksettujen korvausten m\xc3\xa4\xc3\xa4r\xc3\xa4ss\xc3\xa4 on ollut huomattavaa hajontaa. Korvausten m\xc3\xa4\xc3\xa4r\xc3\xa4 ei ole juuri ollut itsen\xc3\xa4isen\xc3\xa4 kysymyksen\xc3\xa4 ratkaistavana ylemmiss\xc3\xa4 oikeusasteissa, vaan pelk\xc3\xa4st\xc3\xa4\xc3\xa4n muiden oikeudellisten kysymysten liit\xc3\xa4nn\xc3\xa4isin\xc3\xa4, esimerkiksi tapauksissa KKO 1991:128, 1993:63 ja 1993:152. N\xc3\xa4iss\xc3\xa4 tapauksissa on k\xc3\xa4sitelty p\xc3\xa4\xc3\xa4asiassa sit\xc3\xa4, onko hakija ollut oikeutettu ylip\xc3\xa4\xc3\xa4t\xc3\xa4\xc3\xa4n samaan korvausta ja vain sen vuoksi siihen liit\xc3\xa4nn\xc3\xa4isen\xc3\xa4 kysymyst\xc3\xa4 korvauksen m\xc3\xa4\xc3\xa4r\xc3\xa4st\xc3\xa4. Kysymys Gustafssonin saaman korvausm\xc3\xa4\xc3\xa4r\xc3\xa4n kohtuullisuudesta on sen vuoksi vertailukohtien puuttuessa hankala.\n_START_SECTION_\nGustafssonin oikeudenk\xc3\xa4ynti mediassa\n_START_PARAGRAPH_\nL\xc3\xa4hes Kyllikki Saaren murhan kaltaisen yleis\xc3\xb6kiinnostuksen saavuttanutta juttua varten Ilta-Sanomissa laadittiin 24 eri l\xc3\xb6\xc3\xb6ppi\xc3\xa4 3.4.2004\xe2\x80\x948.10.2005. My\xc3\xb6s Iltalehden l\xc3\xb6\xc3\xb6pitys oli runsasta. Otsikoita olivat muun muassa: "Vangittu: Olen syyt\xc3\xb6n!" (5. huhtikuuta 2005) ja "Poliisi lavasti Bodomin surmat" (2. kes\xc3\xa4kuuta 2004), jolla viitattiin siihen, ett\xc3\xa4 poliisi rakensi surmateltan oikeuden n\xc3\xa4ht\xc3\xa4v\xc3\xa4ksi verij\xc3\xa4lkien selitt\xc3\xa4mist\xc3\xa4 varten, sek\xc3\xa4 "Poliisi on varma: Bodomin murhat on ratkaistu" (2. lokakuuta 2004). Jyrkki\xc3\xa4 lausuntoja antoi iltap\xc3\xa4iv\xc3\xa4lehdiss\xc3\xa4 my\xc3\xb6s entinen syytt\xc3\xa4j\xc3\xa4 Ritva Santavuori, jonka mukaan k\xc3\xa4r\xc3\xa4j\xc3\xa4oikeudella ei ollut kapasiteettia p\xc3\xa4\xc3\xa4t\xc3\xb6ksess\xc3\xa4\xc3\xa4n punnita sek\xc3\xa4 puolesta ett\xc3\xa4 vastaan, vaan ett\xc3\xa4 p\xc3\xa4\xc3\xa4t\xc3\xb6s on huonosti perusteltu. Santavuori arvosteli ratkaisua merkillisen\xc3\xa4 erityisesti sen osalta, ett\xc3\xa4 k\xc3\xa4r\xc3\xa4j\xc3\xa4oikeuden mielest\xc3\xa4 tutkinnanjohtaja ei ollut pit\xc3\xa4nyt lausumaa "tehty mit\xc3\xa4 tehty" todellisena kannanottona syyllisyyteen._NEWLINE_Gustafsson vaati medialta korvauksia kunnianloukkauksesta, mutta kihlakunnansyytt\xc3\xa4j\xc3\xa4t Heikki Poukka ja Simo Kolehmainen p\xc3\xa4\xc3\xa4ttiv\xc3\xa4t olla nostamatta syytteit\xc3\xa4 tiedotusv\xc3\xa4lineiden edustajia vastaan.\n_START_SECTION_\nPopulaarikulttuurissa\n_START_PARAGRAPH_\nVuonna 2016 ensi-iltansa saanut Bodom, jonka on ohjannut Taneli Mustonen, kertoo Bodominj\xc3\xa4rven murhista. Elokuvassa nelj\xc3\xa4 nykyp\xc3\xa4iv\xc3\xa4n nuorta l\xc3\xa4htee telttailemaan Bodominj\xc3\xa4rvelle rekonstruoidakseen siell\xc3\xa4 vuonna 1960 tapahtuneet Bodominj\xc3\xa4rven murhat. Elokuvan p\xc3\xa4\xc3\xa4osissa ovat Mimosa Willamo, Nelly Hirst-Gee, Santeri Helinheimo M\xc3\xa4ntyl\xc3\xa4 sek\xc3\xa4 Mikael Gabriel.'